Сабийхэм я узыншагъэм хуосакъ
2020 — 2021 гъэ еджэгъуэщIэр ди къэралым и еджапIэ нэхъыщхьэхэм, курыт школхэм, гъэсапIэ-хэм зэрыщаублэжрэ мазэм нэсащ. УФ-м ЕгъэджэныгъэмкIэ и министерствэм, «Роспотребнадзор»-м я унафэщIхэм ипэкIэ зэрыжаIам тету, IэнатIэм щекIуэкI лэжьыгъэхэм я нэхъыбапIэр махуэрыеджэ мардэм тещIыхьауэ зэфIах: сабий, ныбжьыщIэ минхэр пщэдджыжь къэс щызэхохьэ университетхэм, школхэм, садхэм.
Ди республикэм и егъэджэныгъэ-гъэсэныгъэ IэнатIэм и дэтхэнэ IуэхущIапIэми ткIийуэ щагъэзащIэ «Роспотребнадзор»-м абыхэм къахуигъэува санитар-эпидемиологие мардэ псори. ЕджакIуэхэми адэ-анэхэми зэхэщIыкI лъагэ къакъуэкIащ: абыхэм къагуроIуэ лэжьыгъэр къызэгъэпэщыным мы зэманым щыщыIэ апхуэдэ гугъуехьхэр, щыщIэныгъэхэр, лъэпощхьэпо зэмылIэужьыгъуэхэр Iэмалыншэу зэрыщытыр.
Апхуэдэу Iуэхур екIуэкIми, коронавирус уз зэрыцIалэм адэкIэ земыгъэубгъуным хуэгъэпса лэжьыгъэхэр щызэпыуркъым ди щIыналъэм и школхэм: нэкIуIупхъуэхэр щызэрахьэ, еджапIэхэм, гъэсапIэхэм екIуалIэхэм я Iэпкълъэпкъым иIыгъ хуабагъыр махуэ къэс къапщ.
Къэбэрдей-Балъкъэрым и республикэ бюджетым къыхэкIыу сом мелуан 22-м нэс мы махуэхэм хухахащ а Iуэхум. А ахъшэхэмкIэ еджапIэхэм папщIэ къащэхунущ рецилькуляторхэр — жьыр зыгъэкъабзэ Iэмэпсымэхэр. Ахэр IэкIэ къепхьэкI хъуну щытщ. Классхэм чэзууэрэ щIагъэувэнущ, дэтхэнэ гупри зэрыхъукIэ узыфэ зэрыцIалэхэм щыхъума хъун папщIэ.
КъБР-м Коронавирусым земыгъэубгъунымкIэ и оперативнэ штабым и лэжьакIуэхэм хъыбар къызэрыдагъащIэмкIэ, уз зэрыцIалэ лIэужьыгъуэщIэр къызэуалIэхэм я бжыгъэр нэхъ мащIэ хъуакъым, сымаджэщхэм иджыри цIыху куэд щIэлъщ а узыфэр япкърыту, реанимацэ къудамэми зыбжанэм щоIэзэ. А псоми къаIуатэ узыфэ шынагъуэм ущызыхъумэфыну профилактикэ Iуэхугъуэхэр дяпэкIи гъэзэщIэн зэрыхуейр. Курыт школхэм я гугъу пщIымэ, зэкIэ зэхуащIащ сабии 149-рэ щеджэ зы курыт школ, еджапIи 5-м щызэхуащIащ класс зыбжанэ, школ 19-м сабийхэр щоджэ, махуэрыеджэ щIыкIэри зэпэIэщIэ Iэмалри зэхэту.
ЖЫЛАСЭ Маритэ.
